પચીસ-સત્યાવીસ વર્ષ પહેલાં ‘અલબેલા’નાં ગીત સાંભળીને લાગેલો ચસકો વિડીયો કેસેટ પર ગીતો જોયા પછી બમણો થયો. સી.રામચંદ્રનો અવાજ માસ્ટર ભગવાન પર એટલો બંધ બેસતો કે ભગવાન પોતે ગાતા હોય એવું જ લાગે. એક તરફ ‘અલબેલા’ માસ્ટર ભગવાન વિશે આવો ભાવ જાગે અને બીજી તરફ તેમની બરબાદીની કથાઓ પણ સાંભળવા મળે. એ સમયે ‘ધ ઇલસ્ટ્રેટેડ વિકલી ઑફ ઇન્ડિયા’એ ‘ફેડ-આઉટ’ મથાળા હેઠળ એક કવરસ્ટોરી કરી હતી. (જૂન ૧૦-૧૬,૧૯૯૦) વિસરાઇ ગયેલા ફિલ્મી સિતારાઓની વાત માંડતી આ સ્ટોરીમાંના છ ચહેરા ‘વિકલી’ના મુખપૃષ્ઠ પર હતા : ભગવાન, નાદિરા, પ્રદીપકુમાર, ભારતભૂષણ, બીના રાય અને કે.એન.સિંઘ. તેમાંથી બાકીના પાંચેય ચહેરા પર સ્વાભાવિક રીતે ઉદાસીનો કે ગંભીરતાનો ભાવ હતો, પણ ભગવાનદાદાનો ચહેરો ખડખડાટ હાસ્યથી ભરેલો હતો.